Җил чәчәген ничек дәваларга?

Авыру вакытында еш кына тән температурасы күтәрелә, үлекле бетчәләр чыга, кабарчык урыннарының җөйләнеп калуы бар. Җил чәчәге өзлегүләр китереп чыгарырга, баш мие тукымаларын зарарларга мөмкин. Авырган вакытта көчсезләнгән организм башка вирусларны да җиңел йоктыра. Еш кына җил чәчәгеннән соң тулысынча тернәкләнмәгән балаларда үпкә ялкынсынуы күзәтелә.

– Авыру вакытында баланың тәненә кабарчык бетчәләр бик күп чыкмаса да, тән температурасы күтәрелмәсә дә, аның инде бу авыруга иммунитеты бар дигән сүз. Бу очракта яңадан вакцина ясату, саклану кирәкми.

**– Авырганда, урамда йөрергә, юынырга ярыймы?**

– Хәле әйбәт, температурасы юк икән, саф һавага чыгарга рөхсәт ителә. Дөрес, кеше күп булган җәмәгать урыннарына бару тыела. Җил чәчәге тиз йога. Яңа туган сабыйлар, йөкле хатыннар, вирустан прививка ясатмаган балалар, балачагында авырмаган өлкәннәр өчен бу куркыныч тудырырга мөмкин. Кайбер табиблар, җил чәчәге вакытында юынырга ярамый, диләр. Мин үзем моның белән килешмим. Киресенчә, авыручы кеше тирләп, тән тиресендәге инфекцияле жәрәхәтләр тагы да азарга мөмкин дип саныйм. Кычытуга, әрнүгә түзә алмаганда кайчакта коену ярдәм итә.

**– Җил чәчәген ничек дәваларга?**

– 12 яшьтән өлкәнрәкләргә вируска каршы дарулар эчәргә киңәш ителә. Тән тиресендәге бетчәләргә зеленка сөртергә була. Аны кулланырга ярамый дигән сүз – уйдырма. Зеленка сөрткәч, яңа бетчәләрнең артуын да күзәтергә җайлы. Төсенең тиз бетмәве генә уңайсыз.

**– Җил чәчәгеннән сакланып буламы?**

– Бердәнбер саклану чарасы – прививка ясату. Кызганыч, ул илкүләм прививкалар календарена кертелмәгән. Теләгән кеше аны, табиб белән киңәшләшеп, үзе ясата ала. Вакцина түләүле.

**– Прививка ясатсаң, авырмаячаксың дип ышандырып әйтеп буламы соң?**

– Әгәр дә прививка ике тапкыр ясалган икән (бер тапкыр ясаткач, алты атнадан соң кабатларга кирәк), вирус йоктыру куркынычы юк. Кешене вакцина бу авырудан 25-30 ел дәвамында саклый. Авыруны йоктырган очракта да, ул җиңел формада узачак.